Document ID: 31976D0641

ΑΠΟΦΑΣΗ ΤΟΥ ΣΥΜΒΟΥΛΙΟΥ της 27ης Ιουλίου 1976 περί τροποποιήσεως της αποφάσεως 73/391/ΕΟΚ "περί των διαδικασιών διαβουλεύσεως και πληροφορήσεως στους τομείς της ασφαλίσεως πιστώσεων, των εγγυήσεων και των χρηματοδοτικών πιστώσεων"
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 113,
την πρόταση της Επιτροπής,
Εκτιμώντας:
ότι με την απόφασή του 73/391/ΕΟΚ(1), το Συμβούλιο καθιέρωσε διαδικασίες διαβουλεύσεως και πληροφορήσεως στους τομείς της ασφαλίσεως πιστώσεων, των εγγυήσεων και των χρηματοδοτικών πιστώσεων-
ότι οι διατάξεις που έχουν θεσπισθεί από την προαναφερθείσα απόφαση ισχύουν από 1ης Ιανουαρίoυ 1974-
ότι πρέπει να αναπροσαρμοσθούν οι διαδικασίες αυτές βάσει της πείρας που αποκτήθηκε κατά την εφαρμογή τους,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το κείμενο του μέρους Α του παραρτήματος 1 του παραρτήματος της αποφάσεως 73/391/ΕΟΚ αντικαθίσταται από το ακόλουθο κείμενο:
"Α. Διάρκεια των πιστώσεων
Η πίστωση που εχορηγήθη, είτε πρόκειται για πίστωση προμηθευτού, είτε για χρηματοδοτική πίστωση, δεν πρέπει να υπερβαίνει τα πέντε έτη, που υπολογίζονται από τα ακόλουθα χρονικά σημεία ενάρξεως:
1. Αγαθά εξοπλισμού τα οποία συνίστανται σε είδη που δύνανται να χρησιμοποιηθούν χωριστά (παραδείγματος χάριν ατμομηχανές):
- η μέση ημερομηνία ή οι πραγματικές ημερομηνίες, κατά τις οποίες ο αγοραστής πρέπει να γίνει πραγματικά κάτοχος των αγαθών στη δική του χώρα.
2. Αγαθά εξοπλισμού που προορίζονται για εγκαταστάσεις ή ολόκληρα εργοστάσια όταν ο προμηθευτής δεν ευθύνεται για την παραλαβή:
- η ημερομηνία κατά την οποία ο αγοραστής πρέπει να γίνει πραγματικά κάτοχος του συνόλου του εξοπλισμού (εκτός των ανταλλακτικών) που παρεδόθη σύμφωνα με τους όρους της συμβάσεως.
3. Συμβάσεις κατασκευής, όταν ο επιχειρηματίας δεν φέρει καμμία ευθύνη για την παραλαβή:
- η ημερομηνία αποπερατώσεως της κατασκευής.
4. Συμβάσεις εγκαταστάσεως (ή κατασκευής), στις οποίες ο προμηθευτής (ή ο εργολάβος) έχει συμβατική ευθύνη για την παραλαβή:
- η ημερομηνία κατά την οποία ο προμηθευτής (ή ο εργολάβος) ετελείωσε την εγκατάσταση (ή την κατασκευή) και τις προκαταρτικές δοκιμές για να βεβαιωθεί ότι είναι έτοιμη να λειτουργήσει, είτε έχει παραδοθεί η εγκατάσταση (ή η κατασκευή) στον αγοραστή είτε όχι κατά τη στιγμή αυτή, σύμφωνα με τους όρους της συμβάσεως και ανεξάρτητα από κάθε υποχρέωση, την οποία δυνατό να ανέλαβε ο προμηθευτής (ή ο εργολάβος) και η οποία εξακολουθεί να υπάρχει όσον αφορά, παραδείγματος χάριν την εγγύηση αποτελεσματικής λειτουργίας ή την εκπαίδευση του εντοπίου προσωπικού.
5. Όσον αφορά τις περιπτώσεις 2, 3 και 4, όταν η σύμβαση προβλέπει τη χωριστή εκτέλεση διαφόρων τμημάτων μιας μελέτης:
- την ημερομηνία ενάρξεως κάθε διακεκριμένου τμήματος, ή τη μέση ημερομηνία αυτών των ενάρξεων ή, όταν ο προμηθευτής συνήψε σύμβαση που αφορά όχι το σύνολο της μελέτης αλλά ουσιώδες τμήμα της, το κατάλληλο σημείο ενάρξεως για το σύνολο της μελέτης."
Άρθρο 2
Το κείμενο του παραρτήματος 2 του παραρτήματος της αποφάσεως 73/391/ΕΟΚ αντικαθίσταται από το ακόλουθο κείμενο:
"ΚΛΙΜΑΞ ΤΩΝ ΧΡΗΣΙΜΟΠΟΙΗΤΕΩΝ ΑΞΙΩΝ
Κατηγορία I: έως 750 000 ειδικά τραβηκτικά δικαιώματα.
Κατηγορία II: από 600 000 έως 1 200 000 ειδικά τραβηκτικά δικαιώματα.
Κατηγορία III: από 1 000 000 έως 2 200 000 ειδικά τραβηκτικά δικαιώματα.
Κατηγορία IV: από 2 000 000 έως 3 200 000 ειδικά τραβηκτικά δικαιώματα.
Κατηγορία V: από 3 000 000 έως 5 000 000 ειδικά τραβηκτικά δικαιώματα.
Κατηγορία VI: από 4 800 000 έως 7 600 000 ειδικά τραβηκτικά δικαιώματα.
Κατηγορία VII: από 7 400 000 έως 11 200 000 ειδικά τραβηκτικά δικαιώματα.
Κατηγορία VIII: από 10 000 000 έως 22 000 000 ειδικά τραβηκτικά δικαιώματα.
Κατηγορία IX: από 20 000 000 έως 44 000 000 ειδικά τραβηκτικά δικαιώματα.
Κατηγορία X: πλέον των 40 000 000 ειδικά τραβηκτικά δικαιώματα."
Άρθρο 3
Οι αναθεωρηθείσες διατάξεις αντικαθιστούν τις προγενέστερα εκδοθείσες επί του θέματος από το Συμβούλιο.
Άρθρο 4
Η παρούσα απόφαση απευθύνεται στα Κράτη μέλη.
Έγινε στις Βρυξέλλες, στις 27 Ιουλίου 1976.

Labels: 2
15